2010. március 29-én megjelent negyedik-, "Csak játszom" című lemeze. Az előző album hagyományait követve, ezen a lemezen is a dalok túlnyomó többsége feldolgozás, csak újabb kori előadóktól és zenekaroktól, úgymint például: Tankcsapda, Hooligans, Ákos. Kerültek a lemezre olyan dalok is, melyek kevésbé voltak ismertek, ezáltal első hallásra újnak hatottak, ilyen "Az én utam vár", a "Híd a folyón" és "Magányos csónak" is. Ez utóbbi dal érdekessége, hogy amikor Tompos Kátya a "2009-es Eurovíziós Dalfesztivál"on való indulását lemondta, Pálvölgyi Géza, a dal szerzője Keresztes Ildikót jelölte ki, fel is énekelte a dalt, de végül nem ő képviselte hazánkat, mert az eredeti előadó-, a kiadó-, és a zeneszerző hármas egységet alkot, és azt nem lehet megbontani. Az újszerű dalok és a feldolgozások mellett a lemezen helyt kapott két új szerzemény is, az egyik a "Csak a miénk" c. dal, Orbán Tamás szövegével, ami hamar rádiós sláger lett, a Neo FM TOP 10-es listáján gyakran szerepelt az első helyen. A másik új dal pedig "A nevem", Szabó Eszter szövegével. Az új dalok Björn Lodin svéd zeneszerző, a Hard együttes frontemberének szerzeményei. Az album 2011 tavaszán érte el az aranylemez státuszt, valamint még ugyanebben az évben Fonogram-díjra is jelölték.